TITTEL Galgenhumoristen

INGRESS Hva kan man spøke med på en trøndersk stand-up scene i 2025? Hvilke ord og tema er ok, og hvilke risikerer du å bli kansellert av? Når Tommy Berntsen (40) går på scenen med sitt første soloshow fredag denne uka, anvender han sitt eget brokete liv som utgangspunkt for latter og humor. Og litt alvor.

TEKST OG FOTO Jan-Are Hansen

Berntsen gliser godt over kaffekoppen i Søndre gate. 
- Humor skal være grenseløs, men det er klart man skal være forsiktig hvor man sparker når man står på scenen. Man bør i hvert fall ikke gjøre det nedover, sier han.
- Det er få ting som er tabu når du tar mikrofonen?
- Jeg legger ikke særlig bånd på meg selv. Samtidig er jeg ikke ut etter å score billige poeng heller. God stand-up har substans, sier Berntsen til trondheim24.
Det er tirsdag formiddag og bare tre døgn til han åpner Trondheims splitter nye standup-scene - Ulven Scene - med sin egen standup-spesial: "Nesten Håpløs".
- Spent?
- Akkurat nå gleder jeg meg mer enn jeg gruer mer til helga. Det er en god følelse å kjenne på. Kicket man får av adrenalin er bedre enn rus, smiler han.

Ytterpunkter
Å påstå at Berntsen ikke har levd et A4-liv, er ikke noen overdrivelse. Rusmisbruk, mental helse og en tung ADHD-diagnose har gjort livsløpet både kronglete og vanskelig for komikeren som opprinnelig kommer fra Lillehammer, men har bodd i Trondheim de siste 13 årene.
- Da jeg startet med stand-up for tre år siden, bestemte jeg meg for å snu min egen trøblete fortid til noe positivt, noe både jeg og publikum kunne flire og le av, forteller han.
- Vi snakker galgenhumor?
- Absolutt. Og selvironi. Jeg driver med humoristisk eksponeringsterapi, eller mental ekstremsport, om du vil. Hvorfor ikke bruke meg selv og mine livserfaringer som utgangspunkt til å skape noe humørfylt, noe positivt, forklarer Berntsen.
- Men det er litt alvor i "Nesten Håpløs" også?
- Det er klart. Det kommer jeg ikke unna. Men jeg vil ikke at publikum skal sitte og deppe. Jeg beveger meg mellom ytterpunkter når jeg står på scenen, men det er latteren jeg har soleklart fokus på, understreker han.
- Du er ikke særlig selvhøytidelig?
- Overhode ikke. Det er en veldig dårlig egenskap å ha for en komiker som meg. Da hadde jeg heller funnet på noe helt annet å gjøre, sier han til trondheim24.

Kåret til Årets komiker
- Der kommer Ronny også. Bare 15 minutter forsinket. Folk som heter Ronny til fornavn kommer jævla sjelden til riktig tid, gliser Berntsen og vinker mot stand-up kollega Ronny Torsteinsen (37), som er på vei mot bordet.
- Ja, ja. Det er enda mer utrolig at en ADHD-type som deg faktisk kommer tidsnok, kontrer Torsteinsen flirende og slår seg ned i sofaen. I likhet med Berntsen har også han en broket fortid med rus og mentale utfordringer.
- Vi har mye av den samme bakgrunnen og ballasten. Og ikke minst den samme humoren, sier Torsteinsen. 
Det er åpenbart at tonen mellom de to har samme klangbunn. 
- Det var Ronny som fikk meg inn på stand-up sporet for drøyt tre år siden. Han er en veteran, forklarer Berntsen, som på tross av relativt kort fartstid i bransjen allerede har gjort seg sterkt bemerket på scener over hele landet. Tidligere i år ble han kåret til Årets Komiker av Standup Nidaros.
- Et godt skussmål å få?
- Definitivt, smiler han. 
Berntsen innrømmer at det har vært en dristig reise fra å gjøre korte stand-up set, til å være hovedperson i eget soloshow. 
- Nervepirrende, men samtidig utrolig spennende. Jeg skal stå på scenen alene i nærmere 70 minutter. Heldigvis har jeg hatt med Ronny på laget hele veien i forkant. Han har ansvaret for regi, forklarer Berntsen.
Regissør Torsteinsen lover at premieren på nye Ulven Scene til helga kommer til å bli heftig.
- Showet "Nesten Håpløs" sitter godt nå. Vi har tørrtrent mye. Tommy er klar, fastslår han.

Et eget sted for stand-up
Stand-up miljøet i Trondheim har alltid vært gjenstand for ambulerende aktivitet uten noe fast tilholdssted. Flere utesteder og scener i byen arrangerer jevnlig stand-up kvelder, men ingenting permanent. 
- At vi får en dedikert scene er et enormt pluss for Trondheim. Jeg tror Ulven Scene kommer til å bli et viktig og samlende sted for publikum og stand-up komikere - både ferske og erfarne, lokale og nasjonale, mener Berntsen.
Tortsteinsen er enig med kollegaen.
- Antikvariatet på Bakklandet har vært flinke til å satse på stand-up. Når det er sagt så er en egen stand-up scene mer forutsigbar. Jeg var nettopp innom for å sjekke framdriften på Ulven Scene før åpningen til helga, sier han.
- Ting er i rute?
- Å ja. Dette blir bra!

BILDETEKSTER
Berntsen0001: Litt alvor, men mest humor. Tommy Berntsen (40), bruker sitt eget brokete liv som utgangspunkt for stand-up showet "Nesten Håpløs" på nye Ulven Scene, som åpner til helga. I ryggen har han kollega og regissør Ronny Torsteinsen (37).

Berntsen0002: Har gjort seg bemerket. Tommy Berntsen ble kåret til Årets Komiker av Standup Nidaros i 2025. 

Berntsen0003: Klar for soloshow. - Akkurat nå gleder jeg meg mer enn jeg gruer mer til helga, sier Tommy Berntsen til venstre.